FI Euroopan unionin virallinen lehti C 279/7

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2007/C 279/06)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”ACCIUGHE SOTTO SALE DEL MAR LIGURE”

EY-nro: IT/PGI/005/0358/10.08.2004

SAN ( ) SMM ( X )

Tämä tiedotustarkoituksiin laadittu yhteenveto sisältää tärkeimmät tiedot eritelmän pääkohdista.

1. Jäsenvaltion toimivaltainen viranomainen:

Nimi: Ministero Politiche agricole, alimentari e forestali Osoite: Via XX Settembre, 20 I-00187 Roma Puhelin: (39) 06 46 65 60 78 Faksi: (39) 06 42 01 31 26 Sähköposti: qpa3@politicheagricole.gov.it

2. Hakijaryhmittymä:

Nimi: Cooperativa Pescatori Camogli Osoite: Via della Repubblica, 140 I-16032 Camogli (GE) Puhelin: (39) 0185 77 26 00 Faksi: (39) 011 972 42 25 Sähköposti: — Kokoonpano: tuottaja/jalostaja ( X ) muu ( )

3. Tuotelaji:

Luokka 1.7: Tuoreet kalat, nilviäiset ja äyriäiset sekä niistä valmistetut tuotteet

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi: ”Acciughe sotto sale del Mar Ligure”

4.2 Kuvaus: Suojattu maantieteellinen merkintä (SMM) ”Acciughe sotto sale del Mar Ligure” (Ligurianmeren suolasardellit) varataan pyydetyistä, jalostetuista ja suolatuista sardelleista saadulle tuotteelle.

Sardellit, joilla tarkoitetaan yksinomaan lajin Engraulis encrasicolus L. yksilöitä, ovat vaeltavia parvessa eläviä kaloja, jotka liikkuvat keväästä syksyyn Ligurian rannikon läheisyydessä ja elävät talvisin 100–150 syvyydessä.

Lopullisella eli kaupan pidettäväksi valmiilla tuotteella on oltava seuraavat ominaisuudet:

Koko: kalan pituus vähintään 12 ja enintään 20 senttimetriä.

Ulkonäkö: sardellien on oltava kokonaisia; niiden hyvin ohuen nahan on oltava osittain näkyvissä.

Koostumus: fileiden on oltava pehmeitä ja kiinni ruodossa.

Väri: vaihtelee kalan osan mukaan vaaleanpunaisesta tummanruskeaan.

Maku: kuiva, melko suolainen. Kalan liha on vähärasvaista, hieman öljyisen makuista.

4.3 Maantieteellinen alue: SMM-merkinnällä ”Acciughe sotto sale del Mar Ligure” varustetut sardellit pyydetään Ligurian rannikon vesiltä, ja ne jalostetaan ja pakataan rannikkoon rajoittuvien, vedenjakajan rajaamilla Tyrrhenanmeren puoleisilla rinteillä sijaitsevien Ligurian kuntien alueella.

Tarkemmin sanottuna kalastusalue kattaa Ligurian rannikkoalueen, joka ulottuu pyyntisyvyydestä riippuen (50–300 metriä) enintään 20 kilometrin päähän rannikosta, ja perinteisesti käytetty pyydys on lamparaverkko, joka on saartopyydys.

Kalastusalueen rajaaminen johtuu tarpeesta jalostaa sardellit 12 tunnin kuluessa pyynnistä.

4.4 Alkuperätodisteet: Kaikkia tuotantoprosessin vaiheita on valvottava rekisteröimällä kaikkien tuotteiden osalta tulevat ja lähtevät määrät.

Tällä tavoin ja merkitsemällä valvontaelimen asianmukaisesti ylläpitämiin rekistereihin kalastajat, jalostajat ja pakkaajat sekä ilmoittamalla asianmukaisena ajankohtana valvontaelimelle kalastetut ja pakatut määrät voidaan varmistaa tuotteen jäljitettävyys.

Lisäksi valvontaelin tekee tarkastuksia varmistaakseen, että kalat tulevat Ligurian rannikon merialueilta.

Valvontaelin valvoo kaikkia kyseisiin rekistereihin merkittyjä luonnollisia ja oikeushenkilöitä.

4.5 Tuotantomenetelmä:

Pyyntimenetelmät: Acciughe sotto sale del Mar Ligure -sardellit on kalastettava perinteisellä lampara -menetelmällä voimassa olevan kansallisen ja yhteisön lainsäädännön mukaisesti. Pyyntikausi kestää 1 päivästä huhtikuuta 15 päivään lokakuuta, jolloin sardelli on saavuttanut sukukypsyyden ja kalojen pituus on 12–20 senttimetriä. Yhdessä kilogrammassa tuotetta on oltava 35–50 sardellia.

Valmistusmenetelmät: Pyynnin jälkeen sardellit on pakattava perinteisiin puulaatikoihin, joihin mahtuu noin 10 kilogrammaa sardelleja. Sardelleja on alettava jalostaa 12 tunnin kuluessa pyynnistä.

Sardelleille voidaan tehdä enintään 24 tunnin pituinen esisuolaus, jotta ylimääräinen veri saadaan poistettua mahdollisimman tarkoin. Sardellit on perattava käsin, ja niiden päät on poistettava. Peratut sardellit on sen jälkeen aseteltava rinnakkain ympyrän muotoon kastanjatynnyreihin tai terrakottaruukkuihin kypsytyksen ajaksi. Kukin sardellikerros peitetään keskikarkealla merisuolalla; ylimmän kerroksen päälle on asetettava elintarvikekäyttöön soveltuvasta materiaalista tehty riittävän paksuinen kansi ja sen päälle on laitettava paino (noin 0,04 kg/cm2), jonka on pysyttävä samana koko kypsytysajan. Metallipainoja ei sallita.

Kypsytysmenetelmät: Tuotteet on kypsytettävä tiloissa, joissa lämpötila on mahdollista pitää vakiona koko 40–60 päivän pituisen jakson ajan. Ensimmäisten 4–5 kypsytyspäivän jälkeen valunut neste on korvattava suolaliemellä. Tuotteen kypsyttämiseksi on sallittua käyttää suolapitoisuudeltaan keskivahvaa (18–25 %) tai vahvaa (25–33 %) suolalientä. Kypsytyksen päätyttyä suolatut sardellit on siirrettävä tynnyreistä erityisiin lieriömäisiin lasipurkkeihin, joita kutsutaan nimellä ”arbanelle”.

Purkkien on oltava riittävän suuria, jotta tuotteet on mahdollista pakata vahingoittamatta niitä. Erikokoiset pakkaukset ovat mahdollisia, mutta läpinäkyvien lasisten lieriömäisten arbanelle-purkkien on sisällettävä suolattuja sardelleja 200–3 000 grammaa.

Sardellit on pakattava kerroksittain, ja joka kerroksen väliin on ripoteltava ohut kerros keskikarkeaa merisuolaa.

Tuotteen hapettumisen estämiseksi ylin sardellikerros on peitettävä kokonaan suolaliemellä, joka on valmistettu erityisesti kyseisen tuotteen pakkaamista varten.

Arbanelle-purkkeihin on ylimmän sardellikerroksen päälle asetettava liuskekivestä, lasista tai elintarvikekäyttöön soveltuvasta muovista valmistettu levy, jonka tarkoituksena on pitää sardellit tiiviisti paikallaan. Pakkaus on sinetöitävä, jotta vältetään nesteen vuotaminen tai ulkoa tuleva tuotteen saastuminen.

Henkilöiden, jotka aikovat tuottaa suojatulla maantieteellisellä merkinnällä ”Acciughe sotto sale del Mar ligure” varustettuja tuotteita, on ehdottomasti noudatettava EU:ssa rekisteröidyn eritelmän vaatimuksia.

4.6 Yhteys maantieteelliseen alkuperään: Tärkein peruste ”Acciughe sotto sale del Mar Ligure” -sardellien hyväksymistä suojatuksi maantieteelliseksi merkinnäksi koskevalle hakemukselle on tuotteen maine.

”Acciughe sotto sale del Mar Ligure” -tuotteen maine on tunnustettu laajalti myös kansallisten markkinoiden ulkopuolella.

Historia

Tuoreiden ja suolattujen sardellien kalastusta ja kauppaa säänneltiin Liguriassa jo 1500-luvulla Ligurian tärkeimpien rannikkokaupunkien säännöksillä.

Sardellien ja siihen liittyneen taloudellisen toiminnan välinen yhteys oli niin tärkeä, että oli tarpeen vahvistaa sääntöjä, jotka koskivat sardellien pyyntimenettelyjä, jalostusta ja kaupan pitämistä.

Genovan tasavalta pystyi tuolloin valvomaan kalojen tarjontaa, hinnoittelua ja kaupan pitämistä sekä kalastajille vahvistettujen sääntöjen noudattamista.

Kalojen myynnistä kannettiin veroa nimeltä ”gabella piscium”. Kalastajiin sovellettiin erinäisiä lakeja, ja heidän oli ammattinsa harjoittamista varten kuuluttava kalastajakiltaan ja noudatettava sen sääntöjä. Sama päti myös kalanmyyjiin, joiden oli kuuluttava niin kutsuttuun ”Chiapparoli” -kiltaan, jos he halusivat myydä tuotteitaan tietyllä Genovan kaupungin alueella (”chiappa”).

Suolattujen sardellien suolaus ja myynti oli monissa perheissä harjoitettu ammatti ja todellinen taiteenlaji, joka oli verrattavissa viinintuotantoon, sillä suolaliemen valmistus vaati suurta asiantuntemusta.

Sardelleja suolattiin toukokuusta elokuun alkuun, ja parhaita olivat kesä- ja heinäkuussa suolatut sardellit. Sardellien suolaukseen ja myymiseen oli hankittava erityinen lisenssi. Tuoreen kalan kulutus rajoittui rannikkoalueille, mutta myös säilötyn kalan kauppa oli Ligurian alueella hyvin kannattavaa.

Länsirannikon vuorisolien kautta kulki paitsi suolakaravaaneja myös kalasäilykkeiden kauppiaita (acciguai).

Ligurianmeren suolasardellien perinteinen laatu tunnustettiin (ja tunnustetaan edelleen) lähialueilla ja erityisesti Piemontessa, jossa suolasardellit ovat erään tunnetuimman paikallisen ruokalajin, bagna caudan, tärkein ainesosa.

Maine

Tämän maineen ansiosta kuluttaja tunnistaa välittömästi kyseisen tuotteen aitouden ja ainutlaatuisuuden, ja se on tiiviisti sidoksissa Ligurian kalansäilöntäalan perinteiseen ja yhteiseen kulttuuriin.

Sardellien suolaamisella on Liguriassa huomattava taloudellinen merkitys, mikä johtuu tuotteen nauttimasta arvostuksesta kuluttajien parissa. Tämä taas näkyy kyseisen tuotteen korkeampina myyntihintoina samankaltaisiin, muualta tuleviin tuotteisiin verrattuna.

Näiden taloudellisten näkökohtien lisäksi on korostettava, että kalastajat ja rannikkokylien asukkaat noudattavat yhä perinteisiä, sukupolvelta toiselle siirtyneitä suolasardellien valmistusmenetelmiä.

Tämä taito on näin ollen juurtunut voimakkaasti Ligurian rannikon kulttuuriin. Suolasardellit ovat tärkeä osa myös kyseisellä alueella vierailevien kansainvälistien turistien makuelämyksiä.

Tyrrhenanmeren puoleisten Ligurian alueiden ilmasto on leuto, joka on ihanteellinen sardellien luonnollisen kypsymisen kannalta. Meren tasaavasta vaikutuksesta johtuvat rannikon pienet lämpötilavaihtelut suosivat tuotteen optimaalista kypsymistä. Jyrkästi merenpinnan tasolta nousevat Alpit ja Apenniinit suojaavat aluetta pohjoisen kylmiltä ilmavirtauksilta ja toimivat samalla Ligurian alueen eristeenä. Ei olekaan sattumaa, että Ligurian rannikon leuto ilmasto tunnetaan ympäri maailmaa.

4.7 Valvontaelin:

Nimi: Camera di comm., industria, artigianato e agricoltura di Genova Osoite: Via Garibaldi, 4 I-16124 Genova Puhelin: (39) 010 2704-1 Faksi: (39) 010 2704-300 Sähköposti: camera.genova@ge.camcom.it





Nimi: Camera di comm., industria, artigianato e agricoltura di Savona Osoite: Via Quarda Superiore, 16 I-17100 Savona Puhelin: (39) 019 8314 233-218-234 Faksi: (39) 019 8514-58 Sähköposti: agricoltura@sv.camcom.it





Nimi: Camera di comm., industria, artigianato e agricoltura di Imperia Osoite: Viale Matteotti, 48 I-18100 Imperia Puhelin: (39) 0183 79 31 Faksi: (39) 0183 27 50 21 Sähköposti: camera.imperia@im.camcom.it





Nimi: Camera di comm., industria, artigianato e agricoltura della Spezia Osoite: Via Vittorio Veneto, 28 — P.zza Europa, 16 I-19124 La Spezia Puhelin: (39) 0187 72 81 Faksi: (39) 0187 77 79 08 Sähköposti: info@sp.camcom.it

Tuotteen sääntöjenmukaisuuden valvonnasta vastaavat edellä mainitut kauppakamarit, joka valvovat koko tuotantoprosessia Ligurian kauppakamarien liiton alaisuudessa. Viimeksi mainitun yhteystiedot ovat seuraavat:

Nimi: Unioncamere Liguri Osoite: Via S. Lorenzo, 15 I-16123 Genova Puhelin: (39) 010 24 85 21 Faksi: (39) 010 24 71 522 Sähköposti: unione.ligurie@lig.camcom.it

4.8. Merkintä: Sardellit on pidettävä kaupan erityisissä lasipurkeissa, joita kutsutaan nimellä ”arbanelle”. Purkeissa on oltava etiketti, joissa on muuhun tekstiin nähden kaksi kertaa suuremmalla kirjasinkoolla sanat ”Acciughe sotto sale del Mar Ligure” I.G.P. ”Indicazione Geografica Protetta” (”Ligurianmeren suolasardellit” SMM ”Suojattu maantieteellinen merkintä”). Etiketissä on ilmoitettava myös tuottajan nimi, toiminimi ja osoite ja mahdollinen tuotteen pakkaaja sekä tuotteen valutettu nettopaino. Maininta ”Indicazione Geografica Protetta” voi toistua muualla pakkauksessa tai etiketissä myös lyhenteenä (”I.G.P”). Etiketissä on ilmoitettava myös suolaliemen koostumus ja kaikki käytetyt ainesosat eli: Ligurianmeren sardellit, vesi ja suola. Tämän lisäksi on ilmoitettava pakkauspäivä ja viimeinen käyttöpäivä; viimeksi mainittu voi olla enintään 12 kuukauden kuluttua pakkauspäivästä. Etiketeissä on oltava tyylitellyistä sardelleista muodostuva graafinen tunnus ja teksti, jonka yksityiskohdat on esitetty eritelmässä.

(1) EUVL L 93, 31.3.2006, s. 12.